Tuesday, 2 February 2010
YU ZUPHPAWNG
DAW I
Ndai Yu Zuphpawng hta lawu na lam hpe myit yu na matu ga saw dat nngai.
Shinggyim masha ngu ai hpa wa rai ta? Shangai dat, (shangai ginra hpe tinang a Buga), bau kaba dat, hpaji sharin ya, (shaga ai ga hte ginra hpe tinang a ga, tinang a ginra), sumtsaw sumra hte dinghku de, kasha bai shangai, bai bau kaba (dai hku nga ai ginra hpe nye a mungdan). Kanu Kawa tai ai ni dinggai dingla nna lahput lagaw nkung wa jang asak kaba sai, machyi makaw law wa nna si mat sai (kaji kawa ni a lupding lup ra anhte a lamu ga). Ban mi hte ban mi dai hku gayin du wa wa re ai shinggyim nga pra lam hpe ntsa lam gaw, amyu ru sai, htunghkring, lamu ga ngu ai dai daw nna nga pra nga ga ai. Dai hku dai daw da ai lamu ga mat wa mai a ni? mai mat ai lam law law re.
Ya aten Mali Nmai Zup ai shara hta, Moi chyaloi nhkoi prat kaw nna kade e mung n shingtsang ai lamu ga hpe, Madim kaba galaw nna hka sha-u kaba sha-ing nhtawm, dat mi hprap wan shapraw na gya nga ma ai. Nkau mi gaw nra sharawng ai nga nna shingle lahpre nga tsun tim, nkau mi gaw n gup aga mung nhpaw, hkrang sumdan mung n shachyaw dan ai zim zam nga nga ma ai.
Kadai wa jaw nna kadai wa shut ai ngu na kun? Hka madim (Dam) a majaw, tinang nga ai shara shamat kau na ni gaw myi tu myi hkyeng nga ga-un bu nga sai. Myen Asuya hpe nju ai ni mung, shanhte galaw ai hpa hpe mung nkam yu ai nga nna nra sharawng masai. Amyu mungdan hpe grai nga tsawra ai ni mung, dai hpe nra sharawng ai lam tsun nga ma ai. Ndai ginra hpe tinang amyu a lamu ga ginra re nga nna tsun dam timung, lani hte lani, ladaw hte ladaw zet tsang kung hpan wa ai ramma ni gaw ndai lamu ga hpe kau da nna kaga mungkan de she myi man yawng taw nga sai.
Ndai hka madim kaba gaw kade a hka madim wa rai wa na kun? Anhte a lamu ga kaw lama rai yang gaw anhte a rai wa na nrai ni? Anhte a lamu ga kaw nga ai hpa arai hpe mung n madu lu ga yang gaw hpa majaw ta? Dip roi rip ai ngu ai kata kaw hpa baw a majaw rai ta? Ndai mungkan kaw rap ra ai lam nnga ai hpe kadai mung dum chye nga sai. Hpa majaw ta? Kaji ai wa hpe kaba ai wa dang, nem ai wa hpe tsaw ai wa dip, nlu ai wa kaw na kashun la, lu ai wa hpe gaw bai jaw ya, tsawm ai hpe gaw yawng yawng ra, ntsawm ai hpe gaw yawng yawng nra, kung kyang ai ni hpe sha masha shadu, hpa nchye ai ni hpe du sat zawn sha sawn ai gaw moi prat chyi nma pri npra prat kaw na rai nga ai nrai ni?
Yak ai kata kaw na tinang ra sharawng ai de shakut sharang let galaw ai gaw rawt malan myit rai nga ai. Raitim, shakut na ahkang njaw ai nga nna tsun bu nga ma ai. Nang kaja wa ahkang jaw yang she shakut na i? ahkang jaw yang she jawng lung na i? ahkang jaw yang she rawt malan na i?
Subscribe to: Posts (Atom)
eng_Latn kac_Latn taq_Latn kac_Latn kac_Latn kac_Latn kac_Latn kac_Latn kac_Latn eng_Latn